Baldur’s Gate 3

Baldur’s Gate 3 er et rollespill utviklet av Larian Studios, som ble utgitt 3. august 2023 for Microsoft Windows etter en periode med tidlig tilgang for Windows, MacOS og Google Stadia fra oktober 2020. En utgave for PlayStation 5 skal etter planen utgis 6. september 2023. Videospillet er det tredje hovedspillet i Baldur’s Gate-serien og er basert på den femte utgaven av penn-og-papir-rollespillet Dungeons & Dragons fra Wizards of the Coast.

Plot 
Spillet utspiller seg ca 100 år etter Baldur’s Gate II: Shadows of Amn, og selv om spillerens valg påvirker historien er hovedlinjene like uavhengig av hva spilleren velger.

Akt 1 
Baldur's Gate 3 starter ved at protagonisten våkner i et slags luftskip kontrollert av en menneskelignende skikkelse med blekkspruthode, kalt en "ilithid". En parasitt, et lite rumpetroll, er sluppet inn i hode på protagonisten som vil gjøre alle til ilithider - men noe ser ut til å ha stoppet prosessen. Skipet angripes av githianki, menneskelignende skapninger fra en annen verden, som rir på drager. Skipet styrter tilbake i Faerûn, spillets egen verden, og det viser seg at flere enn protagonisten har fått implantert parasitter, og at de som har parasitten kan kommunisere ved hjelp av tankene. I første akt leter protagonisten og allierte etter en kur, og de som kan hjelpe er blant annet druiden Halsin og heksa Ethel. Halsin er bortført av en kult som tilber "Den Absolutte" og det viser seg at protagonisten må reise til "Moonrise Towers", enten over land eller via "The Underdark".

Akt 2 
Andre akt skjer i områdene rundt Moonrise Towers. Et unaturlig mørke har lagt seg over området, og kun et lite vertskapshus, "Last Light" er tilsynelatende trygt. Med hjelp av en kjenning fra tidligere spill i serien, blir det klart at general Ketheric Thorm leder Moonrise Towers, og får kraft fra "Nightsong" som protagonisten leter etter. I området finnes et tempel til Shar, og det viser seg at datter til månegudinnen Selune holdes fanget der. Protagonisten kan, etter mange utfordringer, velge sjebnen til gude-datteren. Hva man velger påvirker resten av historien.

Akt 3 
Tredje akt utspiller seg i byen Baldur's Gate. General Ketheric Thorm viste seg å være en av tre, og de to gjenværende antagonistene planlegger å svike hverandre. Orpheus, sønnen til githianki-dronningen, viser seg å være kilden til kraften som gjør at parasittene ikke har utviklet protagonisten til en ilithid. Den Absolutte viser seg å være en stor svevende "elder brain" som kontrolleres av de tre, nå to, antagonistene. Etter den siste kampen kan protagonisten velge å gå mot sine venner og herske som Den Absolutte, eller å stoppe kulten ved å drepe hjernen og alle rumpetrollene sammen med den.

Mottagelse 
PC-versjonen av spillet fikk en svært god mottagelse. Metacritic hadde i september 2023 et gjennomsnitt på 8,9 av 10 av 13506 brukeranmeldelser, og av 111 kritikere var snittet på 96 av 100.  Spillet ble det mest solgte på Steam,  og innen en måned var 8,1 millioner eksemplarer solgt, og også måneden etter var spillet det mest solgte.

Referanser

Eksterne lenker 
 
 

Videorollespill
Tidlig tilgang-spill
Videospill fra 2023
Videospill utviklet i Belgia
Windows-spill
MacOS-spill
PlayStation 5-spill